b'\n_START_ARTICLE_\nVelika nagrada Monaka 1994\n_START_SECTION_\nPred dirko\n_START_PARAGRAPH_\nZaradi smrtne nesre\xc4\x8de Ayrtona Senne in Rolanda Ratzenbergerja na prej\xc5\xa1nji dirki za Veliko nagrado San Marina sta mo\xc5\xa1tvi Williams in Simtek nastopali le z enim dirka\xc4\x8dem. V \xc4\x8dast preminulima dirka\xc4\x8dema je FIA prva \xc5\xa1tartna polo\xc5\xbeaja obarvala v barvah brazilske in avstrijske zastave, ter ju pustila prazna.\n_START_SECTION_\nKvalifikacije\n_START_PARAGRAPH_\nMichael Schumacher je osvojil svoj prvi najbolj\xc5\xa1i polo\xc5\xbeaj v karieri, v prvo vrsto pa se je uvrstil \xc5\xa1e Mika H\xc3\xa4kkinen z McLarnom. Do desetega mesta so se zvrstili \xc5\xa1e Gerhard Berger, Damon Hill, Jean Alesi, Christian Fittipaldi, Gianni Morbidelli, Martin Brundle, Pierluigi Martini in Mark Blundell. Na kvalifikacijah pa se je zgodila \xc5\xa1e ena v vrsti hudih nesre\xc4\x8d v zadnjem \xc4\x8dasu, ko je Karl Wendlinger pri 280 km/h v ovinku Nouvelle Chicane priletel v ogrado, po nesre\xc4\x8di pa padel v komo. Zato se je iz dirke umaknil tudi drugi dirka\xc4\x8d Sauberja, Heinz-Harald Frentzen.\n_START_SECTION_\nDirka\n_START_PARAGRAPH_\nMichael Schumacher je \xc5\xa1tartal najbolje, za njim pa sta se pripetili dve tr\xc4\x8denji, ki sta izlo\xc4\x8dili vse \xc5\xa1tiri vanj udele\xc5\xbeene dirka\xc4\x8de. V prvo sta bila udele\xc5\xbeena Pierluigi Martini in Gianni Morbidelli, v drugo pa Hill in H\xc3\xa4kkinen. S tem je bila Schumacherju omogo\xc4\x8dena relativno lahka pot do zmage, na kateri je dosegel svoj prvi Grand Chelem (najbolj\xc5\xa1i startni polo\xc5\xbeaj, zmaga, najhitrej\xc5\xa1i krog in vodstvo skozi celo dirko za Veliko nagrado). Zmagal je s prednostjo ve\xc4\x8d kot pol minute pred Brundlom, tretjeuvr\xc5\xa1\xc4\x8deni Berger pa je za zmagovalcem zaostajal \xc5\xbee ve\xc4\x8d kot minuto. \xc5\xbde ve\xc4\x8d kot za krog za zmagovalcem pa so zaostali \xc4\x8detrtouvr\xc5\xa1\xc4\x8deni Andrea de Cesaris, petouvr\xc5\xa1\xc4\x8deni Jean Alesi in \xc5\xa1estouvr\xc5\xa1\xc4\x8deni Michele Alboreto, ki je dosegel sovjo zadnjo uvrstitev med dobitnike to\xc4\x8dk v karieri.'